4.számú melléklet

**EGYÜTTMŰKÖDÉSI MEGÁLLAPODÁS**

amely létrejött egyrészről **Fürged Község Önkormányzata** (székhelye: 7087 Fürged, Kossuth u. 18., adószáma: 15414399-2-17, törzskönyvi azonosító száma: 414391) képviseli: Barkóczi József polgármester (a továbbiakban: Önkormányzat),

másrészről a **Fürged Község Roma Nemzetiségi Önkormányzat** (székhelye: 7087 Fürged, Kossuth u. 18., adószáma: 16848188-1-17, törzskönyvi azonosító száma: 662284) képviseli: Orsós Imre elnök (a továbbiakban: Nemzetiségi Önkormányzat) között alulírott helyen és időpontban az alábbi feltételek szerint.

**Á l t a l á n o s r e n d e l k e z é s e k**

1. A megállapodás szabályainak kialakítása az alábbi jogszabályok figyelembe vételével történt:

* a nemzetiségek jogairól szóló 2011. évi CLXXIX. törvény (Njtv.),
* a Magyarország helyi önkormányzatairól szóló 2011.évi CLXXXIX.törvény (Mötv),
* az államháztartásról szóló 2011. évi CXCV. törvény (Áht.),
* az államháztartásról szóló törvény végrehajtásáról szóló 368/2011. (XII.31.) Korm. rendelet (Ávr.),
* 370/2011. (XII.31.) Korm. rendelet a költségvetési szervek belső kontrollrendszeréről és belső ellenőrzéséről.

2. Jelen megállapodást a felek az Njtv. 80. § (2) bekezdése alapján kötik meg. Ennek érdekében a megállapodásban a következőket rögzítik:

1. Az önkormányzati működés személyi és tárgyi feltételeinek biztosítása
2. A Nemzetiségi Önkormányzat költségvetési határozatának és zárszámadásának előkészítése, tartalma, határideje
3. A költségvetési információ szolgáltatás rendje
4. A költségvetési gazdálkodás rendje
5. Záró rendelkezések

3. A megállapodás nem terjed ki az államháztartáson kívülről származó pénzeszközök felhasználásával kapcsolatos feladatok ellátására.

4. A megállapodás alapvető célja, hogy biztosítsa a hatékony együttműködést, valamennyi tevékenység során a jogszabályi előírások betartását, és a Nemzetiségi Önkormányzat számára a jogszabályokban meghatározott egyetértési és véleményezési jog gyakorlását.

**I. Az önkormányzati működés tárgyi és személyi feltételeinek biztosítása**

1 Az Önkormányzat az Njtv. 80. § (1) bekezdése alapján biztosítja a Nemzetiségi Önkormányzat részére az önkormányzati működési személyi és tárgyi feltételeit, továbbá gondoskodik a működéssel kapcsolatos feladatok ellátásáról.

1. Az Önkormányzat a Nemzetiségi Önkormányzat feladatának ellátásához szükséges irodahelyiséget az Önkormányzat épületében, Fürged, Kossuth u. 18. szám alatt biztosítja.
2. Az Önkormányzat a Ozorai Közös Önkormányzati Hivatal útján az Njtv. 80. §-ban foglaltakkal összhangban a következőket biztosítja:
3. biztosítja az önkormányzati működéshez (a testületi, tisztségviselői, képviselői feladatok ellátásához) szükséges tárgyi és személyi feltételeket;
4. előkészíti a testületi üléseket (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása);
5. előkészíti a testületi döntések és a tisztségviselők döntéseit, ellátja a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatokat;
6. ellátja a nemzetiségi önkormányzat működésével, gazdálkodásával kapcsolatos nyilvántartási, iratkezelési feladatokat;
7. viseli az a)-d) pontokban meghatározott feladatellátáshoz kapcsolódó költségeket a testületi tagok és tisztségviselők telefonhasználata költségei kivételével.
8. *A települési önkormányzat megbízásából és képviseletében a jegyző vagy annak – a jegyzővel azonos képesítési előírásoknak megfelelő - megbízottja részt vesz a Nemzetiségi Önkormányzat testület ülésén és jelzi, amennyiben törvénysértést észlel.*

**II. A Nemzetiségi Önkormányzat költségvetési határozatának és zárszámadásának előkészítése, tartalma, határideje**

A költségvetés, valamint a zárszámadás elkészítéséről a jegyző Ozorai Közös Önkormányzati Hivatalon (a továbbiakban: Hivatal) keresztül gondoskodik. A Hivatalnak kell megoldania a tervezéssel kapcsolatos összefogó és koordináló teendőket.

**A költségvetési határozat elkészítésének rendje**

2.1. A jegyző a költségvetési törvény kihirdetésétől számított 30 napon belül egyeztetést folytat le a Nemzetiségi Önkormányzat elnökével, amely során közli a Nemzetiségi Önkormányzat költségvetési határozatának előkészítéséhez szükséges adatokat.

2.2. A jegyző a Nemzetiségi Önkormányzat költségvetési határozatának előkészítéséről a hatályos jogszabályi előírások, a költségvetési törvény rendelkezései alapján gondoskodik.

2.3. A Nemzetiségi Önkormányzat költségvetési határozatának tartalmaznia kell:

a) a Nemzetiségi Önkormányzat költségvetési bevételi előirányzatait és költségvetési kiadási előirányzatait

aa) működési bevételek és működési kiadások, felhalmozási bevételek és felhalmozási kiadások, kiemelt előirányzatok, és

ab) kötelező feladatok, önként vállalt feladatok és államigazgatási feladatok

szerinti bontásban,

b) a Nemzetiségi Önkormányzat által irányított költségvetési szervek költségvetési bevételi előirányzatait és költségvetési kiadási előirányzatait,

ba) kiemelt előirányzatok,

bb) kötelező feladatok, önként vállalt feladatok és államigazgatási feladatok

szerinti bontásban,

c) a költségvetési egyenleg összegét működési bevételek és működési kiadások egyenlege és a felhalmozási bevételek és a felhalmozási kiadások egyenlege szerinti bontásban,

d) a költségvetési hiány belső finanszírozására szolgáló, előző évek pénzmaradványának, vállalkozási maradványának igénybevételét,

f) a költségvetési év azon fejlesztési céljait, amelyek megvalósításához a Gst. 3. § (1) bekezdése szerinti adósságot keletkeztető ügylet megkötése válik vagy válhat szükségessé, az adósságot keletkeztető ügyletek várható együttes összegével együtt,

g) a Gst. 3. § (1) bekezdése szerinti adósságot keletkeztető ügyletekből és a Nemzetiségi Önkormányzat garanciákból és Nemzetiségi Önkormányzati kezességekből fennálló kötelezettségeit az adósságot keletkeztető ügyletek futamidejének végéig, illetve a garancia, kezesség érvényesíthetőségéig, és a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeit, és

h) a költségvetés végrehajtásával kapcsolatos hatásköröket, így különösen a Mötv. 68. § (4) bekezdése szerinti értékhatárt, a finanszírozási bevételekkel és a finanszírozási kiadásokkal kapcsolatos hatásköröket, valamint a 34. § (2) bekezdése szerinti esetleges felhatalmazást.

A költségvetési határozatban elkülönítetten szerepel az évközi többletigények, valamint az elmaradt bevételek pótlására szolgáló általános és céltartalék.

2.4. A Hivatal által elkészített költségvetési előterjesztést és a határozat tervezetét a Nemzetiségi Önkormányzat elnöke terjeszti a Nemzetiségi Önkormányzat képviselő-testülete elé. A Nemzetiségi Önkormányzat a költségvetését határozatban fogadja el tárgyév február 15. napjáig.

2.5. A Nemzetiségi Önkormányzat az Önkormányzat költségvetési rendeletének tervezetét – a helyi nemzetiségi közügyeket, és a nemzetiségi köznevelési intézményeket érintő ügyekben – véleményezi, az erről szóló határozatát a Nemzetiségi Önkormányzat költségvetési határozatával egyidejűleg küldi meg a jegyzőnek.

2.6. Amennyiben az Önkormányzat a saját költségevetése tárgyalásakor az előterjesztésben foglalt – és a Nemzetiségi Önkormányzat költségvetési határozatában szereplő – Nemzetiségi Önkormányzatnak juttatandó támogatás összegén változtatni kíván, úgy arról Felek előzetesen egyeztetést folytatnak.

2.7. A Nemzetiségi Önkormányzat költségvetési határozatában megállapított bevételek és kiadások közgazdasági tartalom szerinti további részletezéséről elemi költségvetés készül, amelyet a Nemzetiségi Önkormányzat költségvetési határozatának elfogadása után a Hivatal készít elő, és a Nemzetiségi Önkormányzat elnöke hagy jóvá.

2.8. Ha a Nemzetiségi Önkormányzat az eredeti előirányzatán felül többletbevételt ér el, bevételkiesése van, illetve kiadási előirányzatain belül átcsoportosítást hajt végre, a Nemzetiségi Önkormányzat Képviselő-testülete módosítja a költségvetéséről szóló határozatát, és erről tájékoztatja a jegyzőt, valamint a Hivatalt.

2.9. Az Önkormányzat a Nemzetiségi Önkormányzat költségvetési határozatának törvényességéért, bevételi és kiadási előirányzatainak megállapításáért és teljesítéséért, illetve egymás kötelezettségvállalásaiért és tartozásaiért felelősséggel nem tartozik.

2.10. A zárszámadás elkészítésére és elfogadásának rendjére a költségvetés elkészítésére vonatkozó szabályok az irányadóak azzal, hogy a Hivatal által előkészített zárszámadási határozatot a Nemzetiségi Önkormányzat elnöke terjeszti a Nemzetiségi Önkormányzat képviselő-testülete elé. A zárszámadásról szóló határozatot úgy kell elfogadni, hogy a költségvetési évet követő ötödik hónap utolsó napjáig hatályba lépjen.

**III. A költségvetési információ szolgáltatás rendje**

1. A Hivatal ellátja a Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatokat. A feladat ellátásával kapcsolatos jogosultságokat és kötelezettségeket az Önkormányzat gazdálkodása rendjét szabályozó belső szabályzataiban a Nemzetiségi Önkormányzatra vonatkozóan elkülönülten szabályozza.
2. A Nemzetiségi Önkormányzat az elfogadott költségvetéséről az elfogadását követő 30 napon belül, az államháztartás információs és mérlegrendszerének megfelelően tájékoztatja a Kormányt.
3. A Nemzetiségi Önkormányzatnak december 31-i fordulónappal éves elemi költségvetési beszámolót kell készítenie a központilag előírt nyomtatványokon és tartalommal. Az éves költségvetési elemi beszámolót legkésőbb a következő év február 28-ig kell a felügyeleti szervnek megküldeni.
4. A Nemzetiségi Önkormányzat elnöke beszámol a Nemzetiségi Önkormányzat képviselő- testületének a Nemzetiségi Önkormányzat költségvetési határozatának időarányos teljesítéséről az előbbiekben foglaltak szerint.
5. A Nemzetiségi Önkormányzat költségvetési beszámolóját a Hivatal készíti el. A Hivatal gondoskodik a Nemzetiségi Önkormányzat éves költségvetési beszámolójának a Magyar Államkincstár részére történő eljuttatásáról.

**IV. A költségvetési gazdálkodás rendje**

1. A Nemzetiségi Önkormányzat gazdálkodásának végrehajtásával kapcsolatos feladatokat a Hivatal látja el.
2. A Nemzetiségi Önkormányzat önálló pénzforgalmi számlát vezet, melyet a Hivatal kezel. A számla feletti rendelkezési jog a Nemzetiségi Önkormányzat elnökét és az általa meghatalmazott nemzetiségi önkormányzati képviselőt – a banki aláírás-bejelentés szerint – illeti meg.
3. Kötelezettségvállalásra a költségvetési év kiadási előirányzata terhére, az előirányzatot terhelő korábbi kötelezettségvállalásokkal és más fizetési kötelezettségekkel csökkentett összegű eredeti vagy módosított kiadási el irányzatok mértékéig (szabad előirányzat) kerülhet sor.
4. A költségvetési év kiadási előirányzatai terhére történő kötelezettségvállalás esetén a pénzügyi teljesítésnek – a Kormány rendeletében meghatározott kivételekkel – legkésőbb a költségvetési év december 31-ig meg kell történnie. Több év vagy költségvetési éven túli év kiadási előirányzata terhére kötelezettségvállalásra az Áht. 36. § (4) bekezdésének b) pontjában foglaltak szerinti szabad el irányzat terhére kerülhet sor.
5. A kötelezettségvállalás tartalmi elemeit az Ávr. 50. §-a tartalmazza. A tartalmi elemek meglétét a pénzügyi ellenjegyző ellenőrzi.
6. Kötelezettséget vállalni a Kormány rendeletében meghatározott kivételekkel csak pénzügyi ellenjegyzés után, a pénzügyi teljesítést megelőzően, írásban lehet.
7. *Nem szükséges előzetesen írásban kötelezettséget vállalni az olyan kifizetés teljesítéséhez, amely értéke a 200.000 Ft-ot nem éri el, pénzügyi szolgáltatás igénybevételéhez kapcsolódik, az Áht. 36. § (2) bekezdése szerinti egyéb fizetési kötelezettségnek minősül. A 200.000 Ft alatti vásárlások, szolgáltatások számláinak kifizetését a Nemzetiségi Önkormányzat elnöke, vagy az általa felhatalmazott nemzetiségi önkormányzati képviselő a számlára „a kifizetést engedélyezem” megjelölés rávezetésével kell engedélyezni.*
8. A Nemzetiségi Önkormányzat nevében kiadási előirányzatai terhére a nemzetiségi önkormányzat elnöke vagy az általa írásban felhatalmazott nemzetiségi önkormányzati képviselő jogosult kötelezettségvállalásra
9. A Nemzetiségi Önkormányzat kötelezettségvállalásainak pénzügyi ellenjegyzésére a Hivatal pénzügyi előadója és a jegyző által felhatalmazott pénzügyi szakképesítéssel rendelkező köztisztviselő jogosult.
10. A pénzügyi ellenjegyzőnek meg kell győződnie arról, hogy a szükséges szabad előirányzat rendelkezésre áll, a befolyt vagy a megtervezett és várhatóan befolyó bevétel biztosítja a fedezetet, a kifizetés időpontjában a fedezet rendelkezésre áll és a kötelezettségvállalás nem sérti a gazdálkodásra vonatkozó szabályokat.
11. A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.
12. A kötelezettségvállalás ellenjegyzésekor az Ávr. 54-55. §-ában foglaltak szerint kell eljárni. A kötelezettségvállalás nyilvántartásba vételére az Ávr. 56. §-ában foglaltak az irányadóak.
13. A teljesítés igazolása során ellenőrizhető okmányok alapján ellenőrizni és igazolni kell a kiadások teljesítésének jogosságát, összegszerűségét. A teljesítést az igazolás dátumának és a teljesítés tényére történő utalás megjelölésével, az arra jogosult személy aláírásával kell igazolni. A teljesítés igazolásának az utalványozást és a kifizetést megelőzően vagy azzal egy időben kell megtörténnie.
14. Teljesítés igazolására a Nemzetiségi Önkormányzat elnöke és a kötelezettségvállalásra felhatalmazott nemzetiségi önkormányzati képviselő jogosult.
15. Az okmányok utalványozása előtt az okmányokat érvényesíteni kell. Az érvényesítésre jogosult személyek a jegyző által kijelölt azon köztisztviselő, aki afelsőoktatásban szerzett gazdasági szakképzettséggel, vagy legalább középfokú iskolai végzettséggel és emellett pénzügyi-számviteli képesítéssel rendelkezik.A teljesítés igazolására akötelezettségvállaló vagy az általa írásban kijelölt személy jogosult.
16. A kiadások és bevételek utalványozására a Nemzetiségi Önkormányzat elnöke és az általa írásban felhatalmazott nemzetiségi önkormányzati képviselő jogosult. A Nemzetiségi Önkormányzat javára szóló kifizetések utalványozására a Nemzetiségi Önkormányzat elnöke által írásban felhatalmazott nemzetiségi önkormányzati képviselő jogosult.
17. A kiadások utalványozása érvényesített okmányok alapján történik. A kiadások és bevételek utalványozására a teljesítés igazolását követően kerülhet sor.
18. A bevételek közül nem kell utalványozni az Ávr. 59. § (5) bekezdésében foglalt bevételeket.
19. A készpénzes kifizetések esetében az utalványozásnak a kiadási pénztárbizonylaton kell megtörténnie.
20. A kötelezettségvállalás, utalványozás, ellenjegyzés és érvényesítés rendjére egyebekben – a vonatkozó jogszabályok rendelkezéseinek figyelembe vételével – Ozorai Közös Önkormányzati Hivatal Jegyzője által kiadott, Hivatalnál a kötelezettségvállalás, ellenjegyzés, érvényesítés és utalványozási jogkörök alkalmazására vonatkozó szabályzatban foglaltak az irányadóak.
21. A Hivatal a Nemzetiségi Önkormányzat számára elkülönített főkönyvi és analitikus nyilvántartásokat vezet, gondoskodik a pénzügyi dokumentumok megőrzéséről, feldolgozásáról, az információ- és adatszolgáltatási kötelezettségek jogszabályi előírás szerinti teljesítéséről, a Nemzetiségi Önkormányzat elnökének és testületének a gazdálkodással kapcsolatos tájékoztatásáról, a pénzügyi tartalmú testületi előterjesztések előkészítéséről, kezdeményezéséről, a gazdálkodással összefüggő, jogszabályi előíráson alapuló beszámolók elkészítéséről.
22. A Hivatal a Nemzetiségi Önkormányzat vagyoni, számviteli nyilvántartásait az Önkormányzat nyilvántartásain belül elkülönítetten vezeti.
23. A számviteli nyilvántartás alapjául szolgáló dokumentumokat (bizonylatokat, szerződéseket, bankszámlakivonatokat, számlákat stb.) a Nemzetiségi Önkormányzat elnöke – vagy e feladattal megbízott tagja – köteles minden tárgyhónapot követ ő hó 5. napjáig a Hivatal jegyző által kijelölt munkatársának leadni.
24. A Nemzetiségi Önkormányzat tulajdonában, illetve használatában álló vagyontárgyakról nyilvántartást a Hivatal vezet, amely tartalmazza a megalakulásakor juttatott vagyont és folyamatosan a vagyonváltozást. A szükséges információkat, dokumentációkat a Nemzetiségi Önkormányzat elnöke biztosítja. A Nemzetiségi Önkormányzat vagyonával való gazdálkodás a Nemzetiségi Önkormányzat határozatának megfelelően történik.
25. A leltározás megszervezése a Hivatal feladata, amelyben közreműködik a Nemzetiségi Önkormányzat elnöke.
26. A Nemzetiségi Önkormányzatot a nemzetiségi célú előirányzatokból nyújtott támogatások feltételrendszeréről és elszámolásának rendjéről szóló 428/2012 (XII.29) Korm. rendelet alapján általános működési támogatásra, és feladatalapú támogatásra jogosult. A Kormányrendeletben meghatározott támogatás az állam a Magyar Államkincstáron keresztül utalja közvetlenül a Nemzetiségi Önkormányzat számlájára.
27. *A települési Önkormányzat az adott évi önkormányzati hozzájárulást a költségvetési rendeletének elfogadása után a negyedévet követő hó 15. napjáig utalja át a Nemzetiségi Önkormányzat számlájára. Indokolt esetben ettől eltérni külön kérelemre lehet.*

**Z á r ó r e n d e l k e z é s e k**

1. Jelen megállapodást felek határozatlan időtartamra kötik azzal a feltétellel, hogy a nemzetiségi önkormányzat megszűnése esetén (Njtv. 74.§ (1) bekezdés) – a nemzetiségi önkormányzat megszűnésének időpontjában – jelen megállapodás hatálya is megszűnik.
2. Jelen megállapodás 2017. március 1. napján lép hatályba.
3. Jelen együttműködési megállapodás hatályba lépésével egyidejűleg hatályát veszti a 2012. július 11-én a Roma Nemzetiségi Önkormányzat 27/2012.(VII.11) számú határozatával elfogadott együttműködési megállapodás.
4. Felek kötelezettséget vállalnak arra, hogy jelen megállapodást az Njtv. 80. § (2) bekezdése alapján minden év január 31. napjáig, általános vagy időközi választás esetén az alakuló ülést követ ő harminc napon belül felülvizsgálják.

Jelen együttműködési megállapodás 5 példányban készült, amelyet felek annak elolvasását, tartalmának megismerését és együttes értelmezését követően – mint akaratukkal mindenben megegyezőt – saját kezű aláírásukkal látják el.

**Fürged, 2017. szeptember 26.**

**Fürged Község Önkormányzata Fürged Község Roma Nemzetiségi**

**Barkóczi József s.k. Önkormányzata**

**polgármester Orsós Imre s.k.**

**elnök**

**Z á r a d é k :**

Az együttműködési megállapodást Fürged Község Önkormányzatának a 29/2017. (IX.25) számú határozatával, a Fürged Község Roma Nemzetiségi Önkormányzatának Képviselő-testülete a 19/2017. (IX.25.) határozatával hagyta jóvá.

**Fürged, 2017. szeptember 26.**

**dr.Fejér Adrienn s.k**.

jegyző

Jelen egységes szerkezetű együttműködési megállapodást Fürged Község Roma Nemzetiségi Önkormányzata a 4/2020.(II.13.) határozatával, Fürged Község Önkormányzatának Képviselő-testülete a 9/2020. (II.13.) határozatával fogadta el.

Fürged, 2020.február 15.

**Pusztai Beáta**

jegyzőt helyettestő köztisztviselő